ادمان

تعريف الادمان 
لو حبينا نعرف الادمان ( ) فهنقول إن الادمان اعتياد مرضى على سلوك معين أو عقار معين أو مادة مخدرة معينة، والاعتياد المرضى ده معناه إن المريض بيكون تحت تأثير الحاجات دى فى كل سلوكياته اليومية وميعرفش يستغنى عنها، وبمجرد غياب مفعولها تتأثر علطول حالته المزاجيه ويكون همه الوحيد ساعتها هو إزاى يجيب المادة دى أو يمارس السلوك ده اللى اتعود عليه.

ومن هنا ممكن نستنتج إن الادمان نوعين، الادمان السلوكى والادمان المادي. طيب خلونا نتعرف عليهم.

 الادمان السلوكى 
الادمان السلوكى بيكون إدمان على فى العاده معينة مبيقدرش المريض يستغنى عنها وبمجرد ممارستها بيحس بسعادة وراحة، ومثال على ده ادمان الانترنت وادمان العادة السرية وادمان التسوق وادمان الرحلات وادمان الالعاب الالكترونية.

 الادمان المادى 
الادمان المادى بيكون على مادة مخدرة أو عقار معين زى الكحوليات والأدوية المهدئة والمنومة والحشيش والبانجو والهيروين والكوكايين والترامادول والكبتاجون والشبو والجوكر .. و أنواع تانية كتير. وكل ده بيندرج تحت الادمان المادي.

 أسباب الادمان 
فيه أسباب ودوافع كتيرة للإدمان، منها:

1- ضعف القيم الدينية عند المريض.

2- الخلافات اللى بتكون موجودة فى العيله.

3) إهمال الأب ولأم لعيالهم والانشغال عنهم.

4) الفراغ

5) الرغبة فى التجربة

6) أصحاب السوء

7) الإشاعة اللى بتربط بين المخدرات والقدرة الجنسية.

 أعراض مرض الادمان 
فيه علامات كتيرة بتدل إن الشخص ده أكيد وقع فى فخ الادمان ومنها الاعراض دي:

1) إن الشخص يصحى و هو تعبان الصبح ومعندوش رغبة إنه يروح المدرسة أو الكلية أو الشغل.

2) إن الشخص يكون  متذبذب المزاج يعنى شوية عصبى وشوية قلقان وشوية سعيد وشوية حزين وشوية شيط وشوية كسلان وممكن ينفجر فى الضحك من غير سبب.

3) إن الشخص بيكون بيخرج كتير بره البيت وبيغيب بره بدون سبب وجيه.

4) ظهور أصحاب جداد وغير معروفين.

5) إن الشخص ميكنش عنده القدرة على الإنصات وبيكون باين عليه الكآبة بصفة عامة.

7) مبيعرفش يركز وقت الكلام وتلاقيه بيخرج من موضوع لموضوع من غير ما يكمل الأول. وتلاقى لسانه تقيل.

8) تلاقى الشخص عايز ينام كتير وعيونه دائماً لونها أحمر.

9) لو كان عنده عربية، هتلاقيه بتقع منه حوادث مرور متكررة.

10) بيكون مهمل فى نظافته الشخصية.

11) بتلاقى وزنه ابتدا ينزل.

12) ممكن يظهر على القميص بتاعه أو لبسه بقع دماء من أثر حقن المخدرات.

13) بيبدأ يحصل تغير فى شخصيته  وسلوكه فتلاقيه بيكذب علطول وممكن يسرق عشان يعرف ياخد الجرعة بتاعة المخدر.

14) ممكن تلاقى حاجات غريبة عنده فى المكتب زى سرنجات حقن أو ملعقة صغيرة أو لمون.

 ليه بيفشل علاج الادمان فى كتير من الحالات؟ 
1) عشان مبيكنش فيه علاج نفسى عائلى يعالج الصراعات والمشكلات النفسية.

2) ضعف إيمان المتعاطى ووجود ضغوطات ومشاكل مزمنة.

3) إن فيه بعض أساليب علاج الادمان للأسف بتعتمد بس على عزل المريض وسحب سموم المخدرات منه والاكتفاء بس بإنهم يدوله مسكنات ومهدئات.

4) عدم وجود تشخيص دقيق لحالة المريض، والتشخيص الدقيق هو اللى بيشمل دراسة شخصية المريض والاضطرابات النفسية المصاحبة للادمان.

5) مفيش تدريب بيتم إعطاءه لأفراد العيله عشان يقدروا يكتشفوا بوادر الانتكاسة فى أسرع وقت.

6) بعض مستشفيات علاج الادمان للأسف بتستخدم أسلوب العلاج والتوعية منفىالترهيب واختلاق القصص المرعبة و إنهم يقدموا النصايح من خلالها، والطريقة دى بتضر أكتر ما بتنفع.

7) إن المدمن المتعافى يقع فى بئر الفراغ بسبب عدم وجود عمل يقوم بيه أو أنشطة رياضية يعملها. وبالتالى بيكون معرض فى أى وقت إنه يرجع لأصحاب السوء ويرجع للادمان تاني.

موسوعة الادمان

تصنيف:طب